b'\n_START_ARTICLE_\nMfekan\xc4\x97\n_START_SECTION_\nPrielaidos\n_START_PARAGRAPH_\nMfekan\xc4\x97s prad\xc5\xbeia buvo dabartin\xc4\x97s Piet\xc5\xb3 Afrikos Respublikos rytin\xc4\x97je pakrant\xc4\x97je. Manoma, kad introdukavus kukur\xc5\xabzus, vietos gyventoj\xc5\xb3 skai\xc4\x8dius \xc4\x97m\xc4\x97 labai spar\xc4\x8diai augti, kas suk\xc4\x97l\xc4\x97 disbalans\xc4\x85 su gyventojais, gyvenusiais giliau \xc5\xbeemyne. Gaus\xc4\x97jantys gyventojai skatino migracijas \xc4\xaf re\xc4\x8diau gyvenamus regionus._NEWLINE_XVIII a. II pus\xc4\x97je teritorijoje susiformavo du svarb\xc5\xabs politiniai junginiai. Pietuose, prie Tugela up\xc4\x97s buvo Mtetva valstyb\xc4\x97, o \xc5\xa1iaur\xc4\x97je Pongola up\xc4\x97s - Ndvandve valstyb\xc4\x97. Jos kariavo tarpusavyje. Svarbiausi susid\xc5\xabrimai \xc4\xafvyko valdant dviem didiesiems valdovams: Dingisvajo (1780-1817) ir Zvidei (1758 - 1825). Dingisvajo 1817 m. \xc5\xbeuvus, Mtetva subyr\xc4\x97jo, ir jos vietoje atsiradus\xc4\xaf vakuum\xc4\x85 u\xc5\xbepild\xc4\x97 zul\xc5\xb3 vadovaujama Zul\xc5\xb3 Karalyst\xc4\x97.\n_START_SECTION_\nRaida\n_START_PARAGRAPH_\nZul\xc5\xb3 karalyst\xc4\x97s valdovu tapo buv\xc4\x99s Mtetvos generolas \xc5\xa0aka Zulu, kuris labai greitai konsolidavo vald\xc5\xbei\xc4\x85 ir reorganizavo armij\xc4\x85. Kariuomen\xc4\x97je buvo \xc4\xafvesta grie\xc5\xbeta disciplina, atsirado specializuotos kariuomen\xc4\x97s b\xc5\xabriai impis, rikiuot\xc4\x97, prad\xc4\x97ti naudoti nauji ginklai - ietis iklva, kuri ne metama, o bed\xc5\xbeiama, pailgas stiprus skydas. Tai suteik\xc4\x97 zulu armijai prana\xc5\xa1um\xc5\xb3 prie\xc5\xa1 prie\xc5\xa1us.\n_START_SECTION_\nMzilikazis\n_START_PARAGRAPH_\n1823 m. Zulu imperijoje \xc4\xafvykus neramumams, generolas Mzilikazis sukilo prie\xc5\xa1 \xc5\xa0akos vald\xc5\xbei\xc4\x85 ir i\xc5\xa1sived\xc4\x97 Kumalo klan\xc4\x85 \xc4\xaf \xc5\xa1iaur\xc4\x99. Po ilg\xc5\xb3 klajoni\xc5\xb3 apie 1837-38 m. jis pasiek\xc4\x97 dabartin\xc4\x97s Zimbabv\xc4\x97s teritorij\xc4\x85, kur sunaikino Rozvi\xc5\xb3 imperij\xc4\x85 ir \xc4\xafk\xc5\xabr\xc4\x97 Matabele valstyb\xc4\x99 su sostine Bulavajo. Ji buvo pietvakarin\xc4\x97je dabartin\xc4\x97s Zimbabv\xc4\x97s dalyje.\n_START_SECTION_\nBasoto\n_START_PARAGRAPH_\nNguni\xc5\xb3 tarpusavio kar\xc5\xb3 ir migracij\xc5\xb3 fone gretimos tautos (ne nguniai) buvo priverstos konsoliduotis. Tai padar\xc4\x97 basoto, kurie, vadovaujant karaliui Mo\xc5\xa1oe\xc5\xa1oe I apie 1818 m. \xc4\xafk\xc5\xabr\xc4\x97 basot\xc5\xb3 valstyb\xc4\x99, dabartinio Lesoto pirmtak\xc4\x99._NEWLINE_Dalis basoto, vadovaujami Sebitvane, pasivadin\xc4\x99 kololo, migravo tiesiai \xc4\xaf \xc5\xa1iaur\xc4\x99, kur apie 1826 m. pasiek\xc4\x97 dabartin\xc4\x97s Zambijos teritorijoje buvusi\xc4\x85 lozi valstyb\xc4\x99 Alujan\xc4\x85. Alujana buvo nugal\xc4\x97ta, o Sebitvane \xc4\xafsitvirtino jos soste.'